РАДНА ЧАЈАНКА КОД ЛУДОГ ШЕШИРЏИЈЕ

ЛУДИ ШЕШИРЏИЈА (Моћник који не крије своју нехуману природу)

ПОКУСНИ КУНИЋ (Тип резигнираног човека који осећа потребу да менја свет наопаких вредности)

АЛИСА (Тип старлете, гледа свој мобилни телефон, прави селфије, намешта се и пући усне...)

МЕЛИСА (Тип старлете, гледа свој мобилни телефон, прави селфије, намешта се и пући усне...)

МИНИСТАР МУДРИ (Све само не мудри)

ВИСОКИ ПРЕДСТАВНИК (Представник и изасланик моћника који је ту да контролише и „продаје“ пуританство)

КЛУБ ИСТОМИШЛЉЕНИКА (Обезличена маса која је вођена и којом се манипулише, која се таласа јер нема став, али...)

(На средини сцене сто, на њему шоље за чај, видео бим пројектује натпис РАДНА ЧАЈАНКА, испод натписа слоган ЕКОЛОГИЈА НАША ЈЕ ИДЕОЛОГИЈА. На сцени стоје Луди Шеширџија, Алиса, Мелиса, Министар Мудри, улазе Високи представник, Покусни Кунић и чланови Клуба истомишљеника. Церемонијално се поздравлјају као код сваког дипломатског скупа за то време фоторепортер слика док они позирају. Седају на своја места и чује се звоно као у скупштини. Устаје Луди Шеширџија куцне у шолјиу као да ће држати здравицу и почне)

ЛУДИ ШЕШИРЏИЈА

Отварам свечану радну чајанку са темом ЕКОЛОГИЈА НАША ЈЕ ИДЕОЛОГИЈА, овај скуп је скупио многе мудре главе (Полањају се Министар Мудри, Високи представник, Покусни Кунић и чланови Клуба истомишљеника) јер предстоје нам светске прославе на овом тлу које је одолевало сваком злу, па ће и еколошком . Сви сте зато позвани, сви сте дошли, сви сте добили по шољу супе, а добићете и шут у...

ВИСОКИ ПРЕДСТАВНИК

Приговор, приговор, само биране, лепе и чисте речи! ( заповеднички)

КЛУБ ИСТОМИШЉЕНИКА

1. Тако је, тако је.
2. Да, да.
3. Тако је

ЛУДИ ШЕШИРЏИЈА

Мислио сам, јелте, само ако противречите мојим преднацртима преднацртног предлога преднацрта за решавање горућих еколошких проблема нашег града сада када за нашим просторима толико интересовање влада. (Гледа у присутне као да неког тражи) Реч дајем господину Министру Мудром.

МИНИСТАР МУДРИ

Захваљујем, господину домаћину, председавајућем овог скупа (Клања се пренаглашено, препонизно... намешта наочаре, брише их рукавом више пута, није задовољан, вади марамицу из џепа па је са гађењем одлаже на сто, а онда почиње да чита муцајуући). Тететема нанашег скупапапа јесусу проблеблеми нашешег граграда гдеее сссмо попопосекли шшшуме...

ВИСОКИ ПРЕДСТАВНИК

(Удара шаком о сто) Приговор, приговор, само биране, лепе и чисте речи. Читање јасно и гласно. Ово је велики политичко-научни скуп.

ПОКУСНИ КУНИЋ

Подржавам предлог, нека уводно излагање читају Алиса или Мелиса.

КЛУБ ИСТОМИШЉЕНИКА

1. Тако је, тако је.
2. Може Алиса.
3. Може Мелиса.

ЛУДИ ШЕШИРЏИЈА

Алиса и Мелиса су овде само украс, Алиса не чита, Мелиса не пише, лепе су, шта ће им више. (Обраћа се Алиси) је ли тако, душице?

АЛИСА

Нисам те добро разумела. (Трепће и гледа зачуђено)

МЕЛИСА

Ни ја нисам разумела. (Гледа се у екран мобилног)

ЛУДИ ШЕШИРЏИЈА

Наравно, пилићи моји!

АЛИСА

Опет те нисам добро разумела, (Дурећи се)

ја нисам пиле.

МЕЛИСА

Ни ја нисам пиле. (Љутито као) Баш ме нервираш!

ЛУДИ ШЕШИРЏИЈА

Наравно да нисте, гушчићи моји! (Умиљава се око девојака...)

ВИСОКИ ПРЕДСТАВНИК

(Удари неком кнјигом или роковником о сто) Приговор, какав је ово начин, само биране, лепе, чисте речи. Подсећам присутне: ово је велики научно-политички скуп.

ПОКУСНИ КУНИЋ

Подржавам, подржавам, наставимо са радом, уводну реч ћу дати ја, ионако сам најмотивиснији за промене (застане) и екологије домене у науци и ван ње. (Свечано) Молим за ред и пажњу.

ВИСОКИ ПРЕДСТАВНИК

(Озбиљно, с висине) Водите рачуна о чистоти речи. Ово је значајан научно-политички скуп.

МИНИСТАР МУДРИ

За истину има времена, разјаснићемо се ми, (заједљиво) није о главу.

ПОКУСНИ КУНИЋ

Мудра си ти зверка... (Накашље се и застане, па настави) Сви гледамо, ал, сви не видимо. Ипак, оставимо то сад молим за ред и пажњу, што важи и за Вас, Високи Представниче (значајно и куражно га поглеа), почиње трава да ми у ушима ниче од силлних покуса и експеримената које трпим ради напретка и бољитка за све. (Направи значајну паузу и погледа присутне као да их прозива). Радим по двадесет девет сати дневно и срце ми је постало гневно и (наглашава) није више зечије, брину ме (тужно) само бриге дечије, а ви (саркастично) одрасли, (наглашава) боље да се нисте у Нојевој барци спасли, јер рушите и гушите и (страшним грубим гласом) доста ми вас је, угњетена сам маса, а вас (саркастично) занима само каса...

(Док Покусни Кунић излаже Министар Мудри чачка нос, уши и чисти нокте, а Луди Шеширџија се удвара Алиси и Мелиси које блентаво трепћу.)

ВИСОКИ ПРЕДСТАВНИК

Инсистирам само биране, лепе, чисте речи, без инсинуација. Ово је значајан политичко-научни скуп, овде се не сме бити неваспитан и глуп. (Гледа у Лудог Шеширджију који отворено показује незаинтересованоост за све осим за Мелису и Алису)

ЛУДИ ШЕШИРЏИЈА

(Одједном, арогантно) Јел, Ви то мени кажете да сам глуп и неваспитан, а под мојим сте кровом, под мојим сте сунцем и звездама. Не разумете дух времене и нисте у сладу са њим (гледа свој часовник, навија га , погледа, па опет навија). Време ми каже да је час за предах. (Устаје са девојкама у намери да оде са њима).

ПОКУСНИ КУНИЋ

Е, неће моћи ове ноћи, иако је дан. Ти си насилник чак и над временом. (Цинично) Знамо сви да пливаш у свим водама и питаш пошто је свет, али и теби дође црни петак, а мислиш да и није тако црн јер се од то тебе крије. Слушај сада! (Подигне тон) На простору овог града посечено је дрвеће и засађен бетон и он се, (резигнирано) на жалост, примио. Ако ћемо право, криво нам је!

КЛУБ ИСТОМИШЉЕНИКА

1. Криво нам је!
2. Криво нам је!
3. И те како нам је криво!

МЕЛИСА

Жао ми дрвећа, ја сам за мир у свету и баш ми је криво. (Патетично)

АЛИСА

И мени је криво! Ја сам веган и чланица „ Зелене орхидеје“. (Слатко и тужно).

ПОКУСНИ КУНИЋ

Бацамо, дакле, овим састанком зелени појас за спасавање свима који желе да се спасу. (Ватрено) Очистимо град од смећа сваке врсте! Запослимо, дакле, младе горане! Узмимо четке и метле нека нам зграде и улице засветле!

КЛУБ ИСТОМИШЉЕНИКА

1. Тако је!
2. Баш тако!
3. Тако треба!

ВИСОКИ ПРЕДСТАВНИК

Екологија је наша идеологија! (Са осећањем да је ствар под његовом контролом).

МИНИСТАР МУДРИ

(Тек да нешто каже) Јаке су нам позиције, решићемо се депоније а после поставићемо бину и направити прославу фину нек виде светски формати да нисмо нижи примати.

АЛИСА

Јао, суперишка!

МЕЛИСА

Јао, што се радујем!

КЛУБ ИСТОМИШЉЕНИКА

1. Е, вала и треба да дођу бољи дани!
2. Образовани!
3. И опрани!

ЛУДИ ШЕШИРЏИЈА

(Силнички) Стој, стани, да вам се не одброје дани (гледа на сат), ма какве метле, ма какве четке, стрине и тетке и тако то. Има само да се испече цели во и (разнежено, одушевљено) има да нам пева Ца, па ови странци, стари нам знанци, неће ни да виде смеће. (Надмоћно, лукаво) То стоји у мојим преднацртима преднацртног предлога преднацрта наших еколошких стратегијаза решавање проблема. (Ликујући) Проблема заправо нема.

АЛИСА

Јао, суперишка!

МЕЛИСА

Екстра, врх!

ВИСОКИ ПРЕДСТАВНИК

(Разочарано) Нема чистоће без финоће, (с презрењем) ал, то овде не расте воће.

ПОКУСНИ КУНИЋ

Е, вала, главу дадох, за науку све продадох и (разочарано) пропадох ко будала, ал, смеће не рађа цвеће (обраћајући се Високом Представнику). Тама није у ноћи већ у нечистоћи. (Одједном мења тон, постаје одлучан) Има да подигнем револуцију. (подиже транспарент на коме пише БУДИ ЧОВЕК ПО СВАКУ ЦЕНУ ЧАК И КАД КОЛА НИЗБРДО КРЕНУ).

КЛУБ ИСТОМИШЉЕНИКА

1. Тако је, тако је!
2. Укаљали су нас!
3. Морамо их почистити. (Крећу за Покусним Кунићем који иде ка Лудом Шеширџији и осталима који узмичу у страху...)

ЛУДИ ШЕШИРЏИЈА

Добро, де, (изненађено и уплашено) унећемо амандман у преднацрте преднацртног предлога преднацрта за решавање горућих еколошких проблема и позваћемо неког лекара који може да се сети лекције како се природи дају инјекције и решићемо прпблем док кажеш кекс.

МИНИСТАР МУДРИ

Можемо ми и други амандман да уденемо, па да позовемо баба Смиљку Биљку да бајалицом отера ђубре и страх и прочистиће се града дах. (Значајно као да сам нешто велико зна) Та уме јаје да поткује, а камоли да у гору и воду где во не риче и пас не лаје, ђубре пошаље и замаје.

КЛУБ ИСТОМИШЉЕНИКА

1. Ма шта нам рече, мислиш јефтино да нас купиш. (Обраћа се Шеширџији)
2. Ссматраш да ти је паметна лаж и да не видимо глупу истину, да такви као ти увек васкрсну. (Обраћа се Министру)
3. Али готови сте сад, чека вас пад!

АЛИСА

Јао, на горе се пење, на доле силази! (Збуњено и уплашено)

МЕЛИСА

И то све по истој стази! (Уплашено) Пропадосмо скроз.

ПОКУСНИ КУНИЋ

Еее, (носталгично) како је некад било, било је боље, било је поље, било је воље...

КЛУБ ИСТОМИШЉЕНИКА

1. Воље има и сад, прикључиће нам се ко је млад.
2. И ко не тражи дебели лад и има снагу и има драгу.
3. И свка драга што драгог има, (наглашено) и сви који имају децу јер траже могућност да им изграде будућност.

(Покусни Кунић и Клуб истомишљеника устају и крећу претећи ка Шеширджији, девојкама, министру...)

АЛИСА

Ја се плашим! (Уплашено и размажено).

МЕЛИСА

Тако су страшни! (Уплашено и размажено).

ЛУДИ ШЕШИРЏИЈА

(И даље арогантно) Ја сам сазвао овај скуп и распуштам га. Хајде, куш, да нисам чуо ни шуш, јер ћу вас све метлом смлавити и крпом збрисати па нову историју писати! (Слатко, патетично) А ви, мили пилићи, дођите да ми цвркућете на увце (Алиса и Мелиса понизно скакућу око њега и шапућу му нешто).

ВИСОКИ ПРЕДСТАВНИК

Подсећам само биране, лепе, чисте речи. Ово је велики научно-политички скуп, овде се не сме бити неваспитан и глуп.

КЛУБ ИСТОМИШЉЕНИКА

1. Тако је!
2. Тако је!
3. Стварно су нас укаљали, морамо с њима рашчистити.

(Крећу за Покусним Кунићем који иде ка Лудом Шеширџији и осталима који узмичу у страху...)

ПОКУСНИ КУНИЋ

(Самоуверено) Стварно ти се црно пише, отераћемо све але и вране, па и тебе, и има да нам сване и да нам цвеће замирише. Зазеленеће се паркови и леје, очистићемо сваки кут јер само то је у будућност пут. Што је ноћ црња то је лепши дан. Свако зло је за неко добро. Све у своје време. Тешко је само првих сто година.

КЛУБ ИСТОМИШЉЕНИКА

1. Тако је, тако је!
2. Свако зло је за неко добро.
3. Тешко је само првих сто година.

(Подижу четке и метле, носе саксије са биљкама и иду ка Шеширџији, министру Мелиси и Алиси који се повлаче уназад.)

(Чује се грмлљавина)

крај